Daily View 09.09.2021
9 กันยายน 2564

ปัจจัยต่างประเทศ: รายงานตัวเลขเปิดรับสมัครงาน JOLTs  เดือนก.ค. ออกมาที่ระดับ 10.934 ล้านตำแหน่งสูงกว่าคาดที่ 10.00 ล้านตำแหน่ง และเป็นการเพิ่มขึ้นอย่างต่อเนื่องตั้งแต่ต้นปี 2021 ที่น่าสนใจคือเป็นครั้งแรกตั้งแต่เก็บข้อมูลที่จำนวนตำแหน่งงานเปิดรับสมัคร (10.93 ล้านตำแหน่ง) มีจำนวนมากกว่าจำนวนคนว่างงาน (8.34 ล้านราย) สูงถึง 2.23 ล้านตำแหน่ง จากตัวเลขดังกล่าวสามารถตีความได้ว่าภาคธุรกิจต้องการแรงงาน แต่คนยังไม่กลับมาสมัครทำงานอย่างที่ควรจะเป็น ซึ่งอาจจะมาจากเหตุผลความกังวลการระบาดโควิดสายพันธุ์เดลต้า, การได้รับเงิน pay cheque ช่วยเหลือจากภาครัฐอยู่ รวมถึงการต้องดูแลลูกหลังจากโรงเรียนยังไม่ได้มีการเปิดการเรียนการสอนตามปกติ ทั้งนี้ตลาดเชื่อว่าหากสถาณการณ์โควิดเริ่มดีขึ้นรวมถึงเงินช่วยเหลือจากรัฐที่กำลังจะหมดลงในเดือนก.ย.จะช่วยหนุนให้คนกลับเข้าสู่ตลาดแรงงานมากขึ้นอีกครั้งและน่าจะทำให้ตลาดแรงงานเริ่มกลับเข้าสู่สภาวะปกติที่ควรจะเป็น ลดความเสี่ยงเงินเฟ้อจากต้นทุนแรงงานลงไป อย่างไรก็ตามหากสถาณการณ์ดังกล่าวยังคงยืดเยื้อต่อไปใน 1-2 เดือนข้างหน้า อาจนำไปสู่ความเสี่ยงที่ตลาดแรงงานจะตึงตัวกดดันค่าแรงเพิ่มสูงขึ้นและส่งผลต่อต้นทุนการผลิตของบริษัทต่างๆ เพิ่มสูงขึ้นเช่นกัน โดยเฉพาะกลุ่มอุตสาหกรรมที่มีต้นทุนแรงงานเป็นสัดส่วนที่สูง ปัจจัยดังกล่าวจะกดดันเงินเฟ้อให้อยู่ในระดับสูงต่อเนื่องต่อไปและทำให้ Fed อาจต้องพิจารณากลับมาดำเนินนโยบายการเงินเข้มงวดเร็วกว่าที่ตลาดประเมินไว้ ทั้งนี้ปัจจุบันตลาดยังค่อนข้างให้น้ำหนักไปทางมุมมองคุณพาวเวลที่ว่าเงินเฟ้อสูงจะเป็นเพียงชั่วคราว
นอกจากนี้ติดตามการประชุม ECB ที่จะมีขึ้นในคืนนี้ ตัวเลขเงินเฟ้อของยูโรโซนที่พุ่งสูงสุดในรอบ 10 ปี โดยดัชนีราคาผู้บริโภค (CPI) ของยูโรโซนพุ่งขึ้น 3% ในเดือนส.ค. อาจกดดันให้ธนาคารกลางยุโรปเริ่มส่งสัญญาณ Hawkish มากขึ้น อย่างไรก็ตามนักวิเคราะห์หลายรายคาดการณ์ว่า ECB จะยังไม่ประกาศการปรับลดมาตรการกระตุ้นเศรษฐกิจในการประชุมครั้งนี้ แต่จะประกาศในการประชุมเดือนธ.ค. ซึ่งการที่ธนาคารกลางทั้งสหรัฐฯและยุโรปจะเริ่มกลับมาดำเนินนโยบายการเงินแบบเข้มงวดมากขึ้นอีกครั้ง อาจสร้างความกังวลเรื่องสภาพคล่องในตลาดและอาจกดดัน sentiment การลงทุนได้ในระยะสั้น
ปัจจัยภายในประเทศ: สถาณการณ์โควิดในประเทศยังดูดีขึ้นต่อเนื่อง การฉีดวัคซีนล่าสุดยังอยู่ในระดับสูงกว่า 8 แสนโดสต่อวัน รวมทั้งจำนวนผู้ติดเชื้อใหม่รายวันยังไม่ได้เร่งตัวขึ้นนับตั้งแต่ที่เริ่มผ่อนคลายล็อกดาวน์ หากอีก 1-2 สัปดาห์ข้างหน้าจำนวนผู้ติดเชื้อใหม่รายวันไม่ได้เร่งตัวสูงขึ้นจะช่วยหนุนการปรับตัวขึ้นต่อเนื่องของกลุ่ม reopening play ในระยะสั้น ทั้งนี้เราแนะนำการลงทุนแบบกระจายกลุ่มลงทุนทั้ง reopening play และ lockdown play เผื่อลดความผันผวนพอร์ตที่อาจจะเกิดขึ้นในระยะข้างหน้า หากเกิดสถาณการณ์ที่ไม่เป็นไปตามคาดเกิดขึ้น
มุมมองตลาดหุ้น/ กลยุทธ์การลงทุน วันนี้คาด SET 1630-1650 หุ้นแนะนำ LH, ASK
1) LH (ราคาพื้นฐาน 9.65  บาท) ธุรกิจบ้านแนวราบที่ยังเติบโตและกลุ่มธรุกิจ recurring ที่จะเริ่มฟื้นตัวหลังสถาณการณ์โควิดดีขึ้น ขณะที่มี upside เพิ่มเติมจากการขายสินทรัพย์

2) ASK (ราคาพื้นฐาน 50.00 บาท)  คาดว่าอุปสงค์ต่อรถบรรทุกยังแข็งแกร่ง ขณะที่ผลกระทบจากโควิด, policy risk รวมถึงความกังวลเรื่องสงครามราคา ส่งผลต่อบริษัทค่อนข้างจำกัด ดังนั้นการปรับตัวลงของหุ้นในระยะสั้นเป็นโอกาสในการทยอยสะสม
รายงานตัวเลขเศรษฐกิจ 
วันพฤหัสฯ ติดตาม ตัวเลขดัชนีความเชื่อมั่นของไทยเดือน ส.ค. ตัวเลขเงินเฟ้อทั่วไปของจีนเดือน ส.ค. คาด +0.5% MoM และ +1.0% YoY ดัชนีราคาผู้ผลิตของจีนเดือน ส.ค. คาด +9.0% YoY การประชุมธนาคารกลางยุโรปคาดคงดอกเบี้ยนโยบาย Deposit Facility Rate ที่ -0.5% ตัวเลขการขอรับสวัสดิการว่างงานของสหรัฐฯรายสัปดาห์ และปริมาณสต๊อกน้ำมันดิบสหรัฐฯ รายสัปดาห์
วันศุกร์ ติดตาม ตัวเลขเงินเฟ้อทั่วไปของเยอรมันเดือน ส.ค. คาด +0% MoM และ +3.9% YoY ดัชนีราคาผู้ผลิตของสหรัฐฯเดือน ส.ค. คาด +0.6% MoM และ +8.2% YoY และตัวเลข Wholesale Inventories ของสหรัฐฯ เดือน ก.ค. คาด +0.6% MoM